ET Euroopa Liidu Teataja L 370/78

NÕUKOGU OTSUS,

25. oktoober 2004,

mis käsitleb, Euroopa Ühenduse nimel Euroopa Liidu, Euroopa Ühenduse ja Šveitsi Konföderatsiooni vahelisele lepingule Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega, allakirjutamist ning selle teatud sätete ajutist kohaldamist

(2004/860/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 62, artikli 63 lõike 3 esimest lõiku ning artikleid 66 ja 95 koostoimes artikli 300 lõikega 2,

võttes arvesse komisjoni ettepanekut,

ning arvestades järgmist:

(1) Komisjon on lõpetanud talle 17. juunil 2002. aastal antud volituse alusel peetud läbirääkimised Šveitsi ametivõimudega Šveitsi ühinemise kohta Schengeni acquis’ rakendamise, kohaldamise ja edasiarendamisega.

(2) 25. juunil 2004. aastal parafeeritud lepingule tuleks alla kirjutada tingimusel, et see hilisemal kuupäeval sõlmitakse.

(3) Leping näeb ette selle teatud sätete ajutise kohaldamise. Neid sätteid tuleks hakata ajutiselt kohaldama lepingu jõustumisest.

(4) Euroopa Ühenduse asutamislepingus ette nähtud Schengeni acquis’ edasiarendamise osas on asjakohane kohaldada lepingu allakirjutamisel Šveitsi suhtes nõukogu 17. mai 1999. aasta otsuse 1999/437/EÜ Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu teatavate rakenduseeskirjade kohta nende kahe riigi ühinemiseks Schengeni acquis’ sätete rakendamise, kohaldamise ja edasiarendamisega (1) teatud sätteid mutatis mutandis.

(5) Käesolev otsus ei mõjuta Ühendkuningriigi seisukohta, mis on toodud ära Euroopa Liidu lepingule ja Euroopa Ühenduse asutamislepingule lisatud protokollis Schengeni acquis’ Euroopa Liitu integreerimise kohta ja nõukogu 29. mai 2000. aasta otsuses 2000/365/EÜ Suurbritannia ja Põhja-Iiri Ühendkuningriigi taotluse kohta võtta osa mõnedest Schengeni acquis’ sätetest. (2)

(6) Käesolev otsus ei mõjuta Iirimaa seisukohta, mis on toodud ära Euroopa Liidu lepingule ja Euroopa Ühenduse asutamislepingule lisatud protokollis Schengeni acquis’ Euroopa Liitu integreerimise kohta ja nõukogu 28. veebruari 2002. aasta otsuses 2002/192/EÜ Iirimaa taotluse kohta osaleda teatavates Schengeni acquis’ sätetes. (3)

(7) Käesolev otsus ei mõjuta Taani seisukohta, mis on toodud ära Euroopa Liidu lepingule ja Euroopa Ühenduse asutamislepingule lisatud protokollis Taani seisukoha kohta,

ON TEINUD JÄRGMISE OTSUSE:

Artikkel 1

Euroopa Ühenduse nimel kiidetakse heaks Euroopa Liidu, Euroopa Ühenduse ja Šveitsi Konföderatsiooni vahelisele lepingule Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega ning lõppaktile, Euroopa Komisjoni tema täidesaatva võimu teostamisel abistavaid komiteesid käsitlevale kirjavahetusele ja segakomiteede ühiseid koosolekuid käsitlevale ühisdeklaratsioonile lisatud dokumentidele allakirjutamine, tingimusel et see leping sõlmitakse.

Lepingu ja sellele lisatud dokumentide tekstid on lisatud käesolevale otsusele. (4)

Artikkel 2

Nõukogu eesistujal on õigus nimetada isik(ud), kes on volitatud lepingule ja sellele lisatud dokumentidele Euroopa Ühenduse nimel alla kirjutama, tingimusel et leping sõlmitakse.

Artikkel 3

Käesolevat otsust kohaldatakse lepingu A ja B lisas loetletud sätetega hõlmatud valdkondades ja nende valdkondade edasiarendamiseks, kui nende sätete õiguslikuks aluseks on Euroopa Liidu leping või kui selline õiguslik alus tuleneb otsusest 1999/436/EÜ. (5)

Artikkel 4

1. Otsuse 1999/437/EÜ artiklite 1 ja 4 sätteid kohaldatakse samal moel Šveitsi ühinemisele Schengeni acquis’ rakendamise, kohaldamise ja edasiarendamisega, mida reguleerib Euroopa Ühenduse asutamisleping.

2. Enne kui nõukogu liikmeid esindavad delegatsioonid osalevad lepinguga loodud segakomitee otsuses vastavalt lepingu artikli 7 lõigetele 4 ja 5 ja artiklile 10, kohtuvad nad nõukogus, et teha kindlaks, kas saab vastu võtta ühise seisukoha.

Artikkel 5

Vastavalt lepingu artikli 14 lõikele 2 kohaldatakse artikleid 1, 3, 4, 5 ja 6 ning artikli 7 lõike 2 punkti a esimest lauset ajutiselt kuni lepingu jõustumiseni.

Luxembourg, 25. oktoober 2004 Nõukogu nimel eesistuja R. VERDONK

(1) EÜT L 176, 10.7.1999, lk 31.

(2) EÜT L 131, 1.6.2000, lk 43.

(3) EÜT L 64, 7.3.2002, lk 20.

(4) Nõukogu dokument 13054/04 on kättesaadav aadressil: http://register.consilium.eu.int

(5) EÜT L 176, 10.7.1999, lk 17.